Skanderbeg
Skanderbeg, egl. Gjergj Kastrioti, 1405-68, albansk nationalhelt. I sin ungdom var han gidsel hos osmannerne; han konverterede til islam, fik navnet Iskander og titlen bey (heraf navnet Skanderbeg). I 1443 forlod Skanderbeg osmannisk tjeneste, gik over til kristendommen og blev leder af den albanske kamp mod osmannerne. Han afviste en række osmanniske invasionsforsøg og blev en legendarisk helteskikkelse i både Albanien og i Vesten.